Predkladacia správa

Návrh legislatívneho zámeru komplexných zmien právnej úpravy záložného práva predkladá minister spravodlivosti Slovenskej republiky na základe uznesenia vlády Slovenskej republiky č. 703 (bod B. 9) z 13. septembra 2000 k materiálu Zlepšenie právneho a regulačného rámca pre podnikanie a investície. 

Cieľom legislatívneho zámeru je vytvorenie takého právneho a inštitucionálneho rámca pre záložné právo, ktorý povedie k  rozšíreniu možností financovania podnikateľských aktivít, najmä v sektoroch malého a stredného podnikania. Úlohou reformy záložného práva je vypracovanie právnej úpravy, ktorá rozšíri možnosti zriadiť záložné právo k hnuteľným veciam, najmä umožní zriadenie nepossesórneho záložného práva, zabezpečí transparentnosť a vykonanie záložných práv a zrovnoprávni všetkých záložných veriteľov tak, aby platila zásada prednosti skôr zriadeného záložného práva.
Navrhovaná právna úprava nepredpokladá zvýšenie nárokov na finančné prostriedky zo štátneho rozpočtu ani rozpočtov obcí.

Návrh legislatívneho zámeru bol predmetom medzirezortného pripomienkového konania, v rámci ktorého bol zaslaný všetkým orgánom a inštitúciám uvedeným v čl. 9 ods. 1 Legislatívnych pravidiel vlády SR, ďalej Rade sudcov Slovenska, Združeniu sudcov Slovenska, Notárskej komore SR, Komore komerčných právnikov, Slovenskej advokátskej komore, Slovenskej komore exekútorov, Slovenskej obchodnej a priemyselnej komore, Stredisku cenných papierov a Asociácii bánk, Združeniu podnikateľov Slovenska, Asociácii obchodníkov s cennými papiermi, Slovenskej akadémii vied,  Právnickej fakulte UK v Bratislave, Právnickej fakulte P. J. Šafárika v Košiciach, Právnickej fakulte M. Bela v Banskej Bystrici a Právnickej fakulte TU v Trnave.
	
K návrhu legislatívneho zámeru boli uplatnené zásadné pripomienky zo strany Ministerstva financií SR týkajúce sa zrušenia prednostného daňového záložného práva. Uvedený rozpor s Ministerstvom financií Slovenskej republiky sa nepodarilo odstrániť.